## Zaključci

### NN 39/1991 (3.8.1991.), Zaključci

# SABOR REPUBLIKE HRVATSKE

Na temelju članka 2. Ustava Republike Hrvatske i Ustavne odluke o suverenosti
i samostalnosti Republike Hrvatske,

- podržavajući u cijelosti političke prosudbe o uzrocima krize i rata
te o putevima k miru iznesene 8. srpnja 1991. u Poslanici Predsjednika
Republike Hrvatske domaćoj i međunarodnoj javnosti, te odgovor Predsjedništva
Sabora Skupštinama Republike Srbije i Crne Gore,

- imajući u vidu otvorenu agresiju na Republiku Hrvatsku, koja se očituje
u ugrožavanju njena suvereniteta, samostalnosti i teritorijalne cjelovitosti,
ubijanjem njezinih građana, razaranjem gospodarskih i kulturnih dobara
i u drugom civiliziranom svijetu nepojmljivim zlodjelima,

- polazeći od toga da se hrvatski narod i svi drugi građani Republike
Hrvatske trebaju odlučno oduprijeti velikosrpskim četničkim odmetnicima
i okupatorskom pohodu Jugoslavenske narodne armije,

- opetovano potvrđujući svoju privrženost mirnom, postupnom i demokratskom
razdruživanju dosadašnje SFRJ, ali ne odstupajući od pune suverenosti Republike
Hrvatske,

- štujući načela Helsinškog akta, Pariške povelje i Brijunske deklaracije,
Sabor Republike Hrvatske 3. kolovoza 1991. donosi

## ZAKLJUČKE

1. Komuništička vlast Republike Srbije - uz pomoć JNA - vodi prema Republici
Hrvatskoj agresivnu i ekspanzionističku politiku, potičući i neskriveno
pomažući teroriste i njihove pomagače u Hrvatskoj radi osvajanja teritorija
Republike Hrvatske. Zbog toga Republika Hrvatska zamrzava sve odnose s
Republikom Srbijom za vrijeme dok traje takva politika službene Srbije,
o čemu će Vlada Republike Hrvatske donijeti potrebne odluke.

2. Protiv Hrvatske već se duže vrijeme vodi nenajavljena i ničim izazvana
agresija. To je prikriveni, podmukao i prljavi rat koji je Hrvatskoj nametnut
i koji je već do sada odnio mnogobrojne ljudske živote uz ogromna materijalna
razaranja čak i čitavih naselja. U agresiji na Hrvatsku organiziranu od
Republike Srbije sudjeluju na izravan i neizravan način i dijelovi JNA
uz pomoć terorističkih pobunjeničkih skupina. Dio terorista regrutira se
iz manjeg dijela pripadnika srpskog pučanstva u Hrvatskoj koji je indoktriniran
velikosrpskom i četničkom ideologijom. Utemeljeno na neistinama i povijesnim
krivotvorinama, militarizmu i velikosrpskom hegemonizmu, sadašnje ponašanje
državnih organa Republike Srbije ne može predstavljati osnovu ili konstruktivno
miroljubivo rješenje jugoslavenske krize.

3. Od osnivanja poslijeratne boljševičke Jugoslavije JNA je bila neprekidno
važna poluga političke vlasti, a danas je dio komunističke vojne vrhuške,
opirući se neizbježnoj demokratskoj preobrazbi društva izmakao svakoj kontroli
i ugrožava demokratski izabrane vlasti u republikama. Dio armije direktno
stoji na strani terorista

4. Ovih su dana agresorski napadaji na hrvatska područja prouzročili
razaranja naselja i izbjeglištvo na tisuće obitelji iz njihovih domova,
prema genocidnim planovima terorista o stvaranju etnički čistih srpskih
područja na teritoriju Republike Hrvatske. Sabor Republike Hrvatske u ime
svih njezinih građana kojima je pružena pomoć javno iskazuje zahvalnost
pojedincima, obiteljima, humanitarnim, gospodarskim i drugim organizacijama.
koje su im pritekle u pomoć, te ih poziva da i u buduće iskazuju solidarnost
prema izbjeglicama.

5. Sabor zahtijeva od Vlade Republike Hrvatske da s tim u svezi odmah
poduzme sve potrebno za mobilizaciju svih snaga za obranu. Poduzeća, zdravstvene,
socijalne i druge društvene službe moraju odmah svoj ustroj, ljudstvo i
djelovanje prilagoditi izvanrednim obrambenim prilikama i stvarnim potrebama
pučanstva, podređujući sve obrani demokracije i teritorijalne cjelovitosti
Republike. Sve državne službe i čitav narod moraju prilagoditi svoje djelovanje
uvjetima u kojima se nalazi Republika Hrvatska.

6. U situaciji kada je Republika Hrvatska izložena otvorenoj agresiji
na njezin teritorij, najvažnija zadaća svih njezinih građana je obrana
domovine, prema njihovim mogućnostima, obvezama, uključujući sve državne
i političke strukture kao i zastupnike u Saboru.

7. Sabor Republike Hrvatske smatra da sredstva javnog priopćavanja u
Republici trebaju djelotvdrnije obavljati svoju zadaću istinitog i objektivnog
obavještavanja domaće i međunarodne javnosti o događajima u Hrvatskoj.

8. Sabor Republike Hrvatske iskazuje zahvalnost svim Hrvatima izvan
domovine na dosadašnjoj i budućoj svekolikoj potpori slobodnoj Hrvatskoj
u njezinim naporima za obranu i izgradnju.

9. Sabor Republike Hrvatske zahvaljuje međunarodnoj zajednici na dosadašnjoj
pomoći hrvatskoj demokraciji i poziva parlamente demokratskih država cijeloga
svijeta da priznaju Republiku Hrvatsku, koja je Ustavom ustanovljena kao
demokratska, socijalna i na pravu utemeljena država. S tim u svezi, Sabor
Republike Hrvatske odobrava pismo što ga je njegov Predsjednik uputio parlamentima
europskih država i tijelima međunarodnih organizacija.

10. Jugoslavenska narodna armija se nije povukla u vojarne čime se grubo
krši sporazum s Europskom zajednicom. Zbog toga organi Republike Hrvatske
ne mogu uspostaviti pravni poredak tamo gdje je on narušen. Sve to pokazuje
da se pojedine vojne starješine nisu odrekle avanturističkih planova za
vojni pohod protiv Hrvatske. Iz iznesenih razloga građani Republike Hrvatske
smatraju dijelove Jugoslavenske narodne armije okupacijskom silom. Zbog
toga Sabor Republike Hrvatske kao predstavničko tijelo njezinih građana
zahtijeva da se JNA bez odlaganja povuče u vojarne i da se u primjerenom
roku u procesu razdruživanja povuće s teritorija Republike Hrvatske. Sabor
Republike Hrvatske zahtijeva od Predsjednika Republike Hrvatske i Vlade
Republike Hrvatske da s tim u svezi poduzmu potrebne korake za provedbu
ovog zaključka Sabora.

11. Sabor Republike Hrvatske poziva sve međunarodne organizacije što
se bave pitanjima zaštite ljudskih prava i prava nacionalnih manjina da
pošalju svoje predstavnike u Hrvatsku kako bi se uvjerili u stvarno stanje
građanskih, ljudskih i nacionalnih prava Srba i svžh drugih nacionalnosti
koji žive u Hrvatskoj.

12. Član Predsjedništva SFRJ iz Crne Gore Branko Kostić je svojim dosadašnjim
djelovanjem, a osobito izražavanjem podrške velikosrpskom hegemonizmu,
te poglavito poticanjem neposlušnosti i nasilja prema legalnim organima
vlasti Republike Hrvatske diskreditiran da obavlja bilo kakvu funkciju
u organima savezne vlasti SFRJ koja je u svezi sa sadašnjim prilikama u
Hrvatskoj.

13. Sabor prihvaća Odluku Predsjedništva SFRJ od 3. kolovoza 1991. o
neodložnom i apsolutnom prekidu vatre u Republici Hrvatskoj i drži nužnom
svaku inicijativu i svaki napor, posebno Europske zajednice, da se u Hrvatskoj
uspostavi hitan prekid vatre. Stoga je neizbježna i dobrodošla misija Europskih
promatrača i svih drugih oblika neposrednog sudjelovanja Europe u rješavanju
krize. Istodobno Sabor odlučno i najoštrije, zbog gore navedenih razloga,
prosvjeduje protiv imenovanja u Predsjedništvu SFRJ Branka Kostića na čelo
Komisije za prekid vatre.

14. Sabor Republike Hrvatske poziva pripadnike JNA, Srba u Hrvatskoj
i svih drugih narodnosti Jugoslavije da se ne uključuju u radnje i aktivnosti
nasilja i neprijateljstava u Republici Hrvatskoj, kao i da se zajedničkim
snagama suprotsteve komunističkom imperijalizmu Republike Srbije, te komunističko-staljinističkim
strukturama u JNA i saveznim organima.

15. General Života Avramović je do početka srpnja ove godine obavljao
funkciju komandanta III. armijske oblasti u čiju nadležnost spada i Kosovo.
General Života Avramović je grubim kršenjem ljudskih prava obavio ulogu
pacifikatora Kosova, zbog čega je Republika Srbija osuđena od strane svjetske
javnosti i niza parlamenata demokratskih zemalja svijeta, uključivo i Europskog
parlamenta. Činjenica je da je isti general od početka srpnja 1991. godine
postavljen za komandanta V. armijske oblasti u čiju nadležnost spada znatan
dio teritorija Republike Hrvatske. Ovo imenovanje Hrvatski Sabor smatra
bezoćnom provokacijom.

16. Sabor Republike Hrvatske osniva Komisiju za zločine protiv civilnog
stanovništva i čovječanstva na teritoriju Republike Hrvatske za vrijeme
agresije. Sabor zadužuje svoje Predsjedništvo da imenuje članove Komisije.

Klasa: 021-03/91-05-/04

Zagreb, 3. kolovoza 1991.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Ostalo, NN 39/1991-1093